Matɨꞌɨj raaxaꞌapɨꞌɨntare mej huaꞌutaite aujna Italia, matɨꞌɨj mi tyuꞌutatuii maɨjna ɨ Pablo, majta ɨ seica ɨ maj namiꞌihuacaa seij jemi ɨ tɨ anxɨte tiꞌijta. Ayaa pu antyahuaacaꞌa aɨjna tɨcɨn Julio. Aɨ pu tihueꞌijteꞌe ɨ mej meyan antyaꞌaruu tɨcɨn xantaaruꞌustyamuaꞌameꞌen ɨ tɨ tiꞌitaijteꞌe.
Au tu aꞌatyaacɨ baarcu jetze aujna chajtaꞌa tɨ ayan tyajaꞌarajtyahuaa tɨcɨn Adramitio. Ajta aɨn ɨ baarcu, aɨ pu antaméꞌenicheꞌe utan pujmeꞌen tɨ ij aun aꞌureꞌenyénicheꞌe aꞌu maj baarcu áꞌutyauuve tɨ huatacáꞌa u Asia. Tyatɨꞌɨj ti aꞌucɨj, seij pu ajta áꞌuraa ta jamuan tɨ ayan antyahuaacaꞌa tɨcɨn Aristarco. Au pu eꞌemaꞌacan aujna Tesalónica, aujna chajtaꞌa tɨ aun huatacáꞌa aujna aꞌahuaꞌa tɨ ayan tyajaꞌarajtyahuaa tɨcɨn Macedonia.
Yaa ruijmuaꞌateꞌe yee, tyatɨꞌɨj ti tyaun aꞌaráꞌa baarcu tɨ aꞌutyeechaꞌaca tɨ ayan tyajaꞌarajtyahuaa tɨcɨn Sidón. Ajta aɨn ɨ Julio, aɨ pu rɨꞌɨ tiꞌitevistacaa aɨjna jemi ɨ Pablo. Aɨ pu raataꞌa tɨ huaꞌumuaare ɨ ruꞌamiincustyamuaꞌa. Majta maɨn ɨ amiincustyamuaꞌameꞌen, rɨꞌɨ mu naa tiraꞌancureꞌeviꞌitɨ ɨ Pablo.
Au tu tijta ti antacɨj. Tyatɨꞌɨj ti taun aꞌuréꞌenye tɨ aꞌaraahuachi, tauutataꞌa tu pujmeꞌen ajcaanye aujna tɨ ayan tyajaꞌarajtyahuaa tɨcɨn Chipre. Au tu pujmeꞌen aꞌuraꞌarupi aꞌini yeemeꞌen pu avaꞌaacacaa.
Tyatɨꞌɨjta ti antacɨj ajna vejliꞌi tɨ aꞌavastɨme ɨ jaj, aun tɨ huatacáꞌa aujna u Cilicia, ajta u Panfilia. Tyatɨꞌɨjta ti taun antanyej aujna chajtaꞌa tɨ ayan tyajaꞌarajtyahuaa tɨcɨn Mira, ajta aun tɨ huatacáꞌa aꞌahuaꞌa Licia.
Ajta aɨn tɨ anxɨte tieꞌijta, seij pu aun huátyau ɨ baarcu tɨ Italia áꞌumej. Au pu eꞌemaꞌacan aɨjna ɨ baarcu aujna Alejandría. Aj pu i aɨn taataij tyaj atyacɨɨnye tyaɨjna jetze.
Aɨjna ɨ baarcu, yaa pu puaꞌan xɨcaj aꞌatee tɨ huamej. Eecan pu taatamuáreꞌeriste. Xaꞌichuꞌi tu a vejliꞌi aꞌuréꞌenye aujna tɨ aꞌaraahuachi tɨ ayan tyajaꞌarajtyahuaa tɨcɨn Gnido. Aucheꞌe pu aꞌavaꞌaacacaa aujna. Aɨj tu cɨn u jetze pujmeꞌen ajcaanye tɨ aꞌaraahuachi tɨ ayan tyajaꞌarajtyahuaa tɨcɨn Creta. Au tu vejliꞌi aꞌuréꞌenye aujna aꞌahuaꞌa Salmón.
Tyatɨꞌɨjta ti mu aꞌujuꞌun muareꞌeri cɨmeꞌe aujna tɨ aꞌavastɨme ɨ jaj. Tyatɨꞌɨjta ti tyaun antanyej tɨ baarcu aꞌutyeechaꞌaca tɨ ayan tyajaꞌarajtyahuaa tɨcɨn Tɨ aꞌuréꞌen tɨ rɨꞌɨri tɨ iraꞌujcheni. Au pu vejliꞌi pɨtyajaꞌarɨcɨ aujna chajtaꞌa tɨ ayan tyajaꞌarajtyahuaa tɨcɨn Lasea.
Tuꞌuri aꞌateeviꞌi tyaj huajuꞌun. Puꞌuri tyuꞌutzɨɨniꞌiraꞌacaa aujna aꞌu tyaj aꞌujuꞌucaa, aꞌini puꞌuri vejliꞌi pɨ tiꞌirɨjcaa ɨ tɨ jetzen tɨ huaseeviꞌi aꞌayeꞌi. Aɨj pu cɨn ayan tihuaꞌutaꞌixaa aɨjna ɨ Pablo, tɨcɨn: ―Muan tyetyaca, ayaa pu hui tinaꞌamitejteꞌe inyeetzi tɨ eecan tyuꞌutzɨɨniꞌiraꞌa aꞌame, tɨ puaꞌa taajuꞌun. Teyáꞌujɨsin i baarcu, tyajta ɨ ijca, ajta ayan tyuꞌutarɨꞌɨristari tyaj hui aꞌuveti ityan.
Ajta aɨn tɨ anxɨte tieꞌijta, eitzeꞌe pu ráꞌantzaahua aɨjna ɨ aꞌatɨ tɨ baarcu huajájsín, ajta aɨjna tɨ antyujmuaꞌaree aɨjna u baarcu cɨmeꞌe. Ajta aɨjna ɨ nyuucari ɨ tɨ Pablo huaꞌutaꞌixaa, capu ráꞌantzaahua.
Ajta aujna maj aꞌutyajhuii, capu naa hueꞌeenyaꞌa mej mi maun aꞌateeviꞌin maujna ajna xɨcajraꞌa jetze tɨ huacɨmuajra. Aɨj mu cɨn muiꞌitɨ meyan tyuꞌumuáꞌa maj áꞌucɨɨnye maujna mej mi maun aꞌaraꞌasti maujna Fenice, tyej ti aꞌatzu aꞌateeviꞌin tyaujna, baarcu tɨ aꞌutyeechaꞌaca. Aujna Fenice, au pu Creta eꞌejtyemaꞌacan. Au pu seijraꞌacaa tɨj naꞌa ujtyapua pujmeꞌen, ajta ante pujmeꞌen.
Aujna, cɨj pu tiráacarejyeꞌicaa yente pujmeꞌen. Ayaa mu tíꞌixajtacaa tɨcɨn rɨꞌɨri maj nuꞌu mauj huajuꞌun. Matɨꞌɨj mi aꞌucɨj. Au mu vejliꞌi ajtéenyee aꞌu tɨ aꞌavastɨme ɨ jaj, aujna u Creta.
Ma ajta, capu aꞌachu aꞌateeviꞌi, caꞌanin cɨn acaꞌaacaracaꞌa ɨ jɨri jetze. Caꞌanin pu cɨn raatajɨꞌɨtze ɨ baarcu aɨjna tɨ yentyapua pujmeꞌen aꞌiraꞌaacaracaꞌa.
Eecan pu yáꞌutajchájraa ɨ baarcu. Capu cheꞌe huatarɨꞌɨristaracaꞌa tyaj huajuꞌun ɨ aaca tzajtaꞌa. Aɨj tu cɨn huatátaꞌa tɨ taꞌantɨni ɨ aaca.
Aj tu ti tyaun aꞌuréꞌenye tɨ aꞌaraahuachi, chuej tɨ calen, tɨ ayan tyajaꞌarajtyahuaa tɨcɨn Cauda. Capu ayan rɨꞌɨ huapɨꞌɨ tyuꞌaacacaꞌa aujna. Ajta aɨn ɨ baarcu tɨ cɨleꞌen tyaj raajájsimaꞌa, muareꞌeri tu cɨn raꞌantítuaa ɨ baarcu jetze tɨ veꞌe.
Matɨꞌɨj meri raꞌantítuaa, aj mu mi raatacáꞌanye caujnari cɨmeꞌe ɨ baarcu tɨ veꞌe. Muꞌuri tiꞌitzɨɨnyaꞌacaa tɨ ari tyáꞌajcachaa ɨ sej japua. Ayaa pu tyajaꞌarajtyahuaa aujna tɨcɨn La Sirte. Aɨj mu cɨn raꞌacajtuaa a jaataꞌa ɨ tiꞌitɨj tɨ ij raꞌanján ɨ aaca.
Yaa ruijmuaꞌateꞌe yee, aucheꞌe pu huaꞌaacacaꞌa tyamuaꞌa, eihua. Matɨꞌɨj mi autyajhuii maj teꞌetyáhuaꞌaxɨn a jaataꞌa ɨ ijca maj tyuꞌutɨsimaꞌa ɨ baarcu jetze.
Hueica xɨcaj tu aꞌatee tyej teꞌetyaahuaꞌaxɨ tamuajcaꞌa cɨmeꞌe nain tɨ tyuꞌutɨsimaꞌacaa ɨ baarcu.
Eecan tu aꞌatee tyaj cai aꞌatzu raaseij ɨ xɨcaj, tyajta ɨ xuꞌuraꞌave. Ajta aucheꞌe pu aꞌij puaꞌa hueꞌeenyaꞌacaa. Tyamuaꞌa pu tyuꞌaacacaꞌa, majta viiyacaa. Tuꞌuri teyan tiꞌimuajcaa tej teri mueꞌitɨcheꞌesin. Tyajta teyan tiꞌimuajcaa tyaj cai cheꞌe aꞌij rɨni.
Ajta tuꞌuri aꞌateeviꞌi tyaj cai tiꞌitɨj cuaꞌacaa. Aj pu i huatyeechaxɨ huaꞌa tzajtaꞌa aɨjna ɨ Pablo. Ayaa pu tihuaꞌutaꞌixaa tɨcɨn: ―Muan tyetyaca, sanaꞌajtzɨ́ naꞌantzaahuateꞌencheꞌe. Saj cai aꞌaracɨꞌɨcaꞌancheꞌe saujna u Creta, catu teyan tyajaꞌurainiicheꞌe ɨ ijca.
Aru ijii, eihua nu hui aꞌamuahuavii saj uhuatyaujcaꞌanyen mɨ rutzajtaꞌa, aꞌini capu aꞌatɨ mɨꞌɨni muan. Tij tyajta baarcu aꞌuraini. Capu amɨn tiꞌitɨ.
’Tɨcaꞌa, saɨj pu hui huataseijre inyee jemi, saɨj tɨ ravaɨreꞌe ɨ Dioj ɨ nyaj nyajta ravaɨreꞌe inyaa, ɨ tɨ ajta nyechaꞌɨ.
Ayaa pu tinaataꞌixaa tɨcɨn: “Pablo, capej nuꞌu tiꞌitzɨɨnyaꞌa. Ruxeꞌeveꞌe tɨ aɨn César raaxaꞌapɨꞌɨntareꞌen ɨ maj cɨn tiꞌimuaxajtziꞌi. Ajta nuꞌu ruxéꞌeviꞌiraꞌa pu cɨn Dioj raataꞌa maj ruuri muaꞌaraꞌani naijmiꞌi aꞌachu puaꞌamua maj huajuꞌun aꞌa jamuan.”
Aɨj pu hui cɨn sataꞌaj uhuatyaujcaꞌanyen mɨ rutzajtaꞌa, muan, tyetyaca. Nyaa nu xaa raꞌatzaahuateꞌe ɨ Dioj. Ayaa pu teꞌeme aꞌij tɨ aɨn tinaataꞌixaa.
Ma ajta, aucheꞌe pu hui ruxeꞌeveꞌe tyej tyaun aꞌaraꞌasti aujna aꞌahuaꞌa tɨ aꞌaraahuachi.
Tyauumaꞌaca aꞌachu cumu tamuaamuataꞌa japuan muaacua xɨcaj, tɨcaꞌa, aucheꞌe pu ráatajchijmaꞌa ɨ baarcu ɨ aaca. Aɨjna japua ɨ jaj tɨ ayan tyajaꞌarajtyahuaa tɨcɨn Adriático, tɨꞌɨj tyajaꞌureꞌenye cumu aꞌatzaj eꞌitaꞌa tɨcaꞌa, aɨme ɨ maj ramuareꞌe ɨ baarcu, muꞌuri ramuaꞌareeracaꞌa tyej teri rataꞌasijmaꞌa aꞌu tɨ aꞌaraahuachi.
Matɨꞌɨj mi raateꞌitee caujnari cɨmeꞌe aꞌachu tɨ auutɨꞌɨ. Ayaa pu autɨ́ꞌɨcaa aꞌachu cumu seite japuan tamuaamuataꞌa japuan arajsevij meetru. Capu aꞌatzu aꞌatyeeviꞌi, majtahuaꞌa raateꞌitee, puꞌuri seite japuan arahuaꞌapua meetruu autɨ́ꞌɨcaa.
Matɨꞌɨj mi muaacuaca atyaahuaꞌaxɨ ɨ tyapuustiꞌi tɨ acaujtuáavijmee cɨtzajtaꞌan ɨ baarcu tɨ i sej jetze aváꞌujnan. Metiꞌitzɨɨnyaꞌacaa tyaj tyaꞌaraatuꞌan ɨ tetej jetze. Majta tiꞌitzɨɨnyaꞌacaa, aɨj mu cɨn autyajhuii mej huatyejnyuuni asta naꞌa cai huatapuaꞌare.
Seica mu meyan tiꞌijxeꞌevaꞌacaa maj huiracɨɨnye ɨ baarcu jetze. Aɨ mu meyan ruseijratacaꞌa maj raꞌatyahuaꞌaxɨn ɨ tyapuustiꞌi tɨ acaujtuáavijmee. Ma majta cai ayan huarɨj. Maraacajtuaa muꞌu ɨ baarcu ɨ tɨ calen mej mi maɨjna jetze huataujvaɨreꞌen.
Aj pu i Pablo ayan tiraataꞌixaa aɨjna anxɨte tɨ tiꞌijta, ajta ɨ maj jamuan áꞌujhuaꞌanyaꞌa tɨcɨn: ―Ayaa pu hui tyuꞌujxeꞌeveꞌe maj yaa huatyaturan ta jamuan iiya baarcu jetze, naꞌari cai, capu tiꞌitɨ aꞌij tyajamuaatyavaɨreꞌesin.
Aɨj mu cɨn maɨn xantaaruꞌu raꞌantiveijchacaꞌa ɨ caujnari ɨ tɨ cɨn aꞌijtapiꞌihuacaꞌa ɨ baarcu tɨ calen. Aj pu i atyejve a aataꞌa.
Tɨꞌɨj ari tɨn tapuaꞌarijmaꞌaca, Pablo pu ayan caꞌanijraꞌa tihuaꞌutaꞌa ɨ huaꞌa tzajtaꞌa maj nuꞌu tiꞌicuaꞌani. Ayan tɨcɨn: ―Puꞌuri aꞌatyee tamuaamuataꞌa japuan muaacua xɨcaj sej seyan tiꞌijchuꞌeveꞌe, sajta seyan tirajpueiitzi tujri cɨmeꞌe, caxu meꞌe tyajaꞌacuaꞌa.
Nuꞌuri tyajaꞌamueꞌixaateꞌe saj aꞌatzu tyuꞌucuaꞌani. Ayaa pu hui tyuꞌujxeꞌeveꞌe sej si cai huacuiꞌini, aꞌini capu tiꞌitɨ aꞌij áꞌamuaruuren.
Tɨꞌɨj ayan tihuaꞌutaꞌixaa, aj pu i pan huiiráꞌɨ. Tɨꞌɨj i rɨꞌɨ tiraataꞌa ɨ Dioj jemi, meseíraca ɨ tyaɨte. Tɨꞌɨj i raꞌantitaaraxɨ ɨ pan, aj pu i autyejche tɨ raacuaꞌani.
Naijmiꞌi mu aꞌujcaꞌanyajcaa. Matɨꞌɨj mi tyuꞌucuaa majta aɨme.
Ayaa tu aráꞌaxcaa aꞌachu cumu huaꞌapua ciento japuan hueicate japuan tamuaamuataꞌa japuan arájsevi tyaj arátyaꞌacaa ɨ baarcu jetze.
Matɨꞌɨj tyuꞌucuaa aꞌachu tɨ huaꞌaranajchacaꞌa, matɨꞌɨj mi raꞌatyájrai a jaataꞌa maɨjna ɨ triigu tɨ ij cai cheꞌe tíjetyejtere ɨ baarcu.
Tɨꞌɨj huatapuaꞌaracaꞌa, camu cheꞌe huamuájtyajcaa aꞌu tɨ pɨtyajaꞌarɨcɨ. Matɨꞌɨj mi raaseij aꞌu tɨ aꞌarɨꞌɨri tɨ aꞌutyejcheni ɨ baarcu, aꞌu tɨ aꞌutásaataꞌa. Au mu tiꞌijxeꞌevaꞌacaa maj yaꞌusaráichajraꞌani ɨ baarcu ɨ sej japua tɨ puaꞌa rɨꞌɨristan.
Matɨꞌɨj mi raꞌantiveijchacaꞌa ɨ caujnari ɨ maj cɨn raꞌijtápe ɨ baarcu. Majta raatáxɨpi ɨ cɨye mej jetzen huajuꞌun. Matɨꞌɨj mi raataxɨjtacaꞌa maɨjna ɨ caujnari ɨ tɨ cɨn ajtatápiꞌihuajmaꞌacaa ɨ paala ɨ maj cɨn raacáꞌaca ɨ baarcu. Majta meyan huarɨj, marajcaꞌanye ɨ cɨɨxuri ɨ taꞌacaavɨ ɨ baarcu jetze a tɨ auunyee tɨ ij raꞌanján aaca cɨmeꞌe aɨjna ɨ cɨɨxuri. Matɨꞌɨj mi huatauraꞌa tɨ raꞌantɨni aɨjna ɨ baarcu.
Ajta catu raataꞌasacaꞌa ajna aꞌu tɨ áꞌusaataꞌa aꞌini sej jetze pu tyeꞌijcáxɨ. Capu cheꞌe rɨꞌɨristacaꞌa maj raatáruꞌuxanteꞌen aꞌu tɨ aunyee. Ajta ɨ cɨtzajtaꞌan u baarcu, puꞌuri tyaanáꞌachijmaꞌacaa aɨjna cɨmeꞌe tɨ raꞌajtyaavaꞌara ɨ jaj caꞌanin cɨmeꞌe.
Majta maɨn xantaaruꞌu, mahuaꞌacuiꞌicucaa naijmiꞌica ɨ maj aityanamiꞌihuacaꞌa mej mi cai antajaun, ajta, mej mi cai aꞌucɨ́ꞌɨcaꞌan.
Ajta aɨn anxɨte tɨ tieꞌijta, aɨ pu ayan tiꞌijxeꞌevaꞌacaa tɨ japuan huanyuuni tɨꞌij raavaɨreꞌen aɨjna ɨ Pablo. Aj pu cɨn cai huaꞌutaꞌa ɨ xantaaruꞌu maj huaꞌucuiꞌini. Aj pu i ayan tihuaꞌutaij ɨ maj raayɨꞌɨtɨhuaꞌa maj huatajaun maj nuꞌu anáatyáꞌa muaꞌatyavatzɨn a jaataꞌa mej mi antajaun u jetze pujmeꞌen aꞌu tɨ áꞌusaataꞌa.
Majta nuꞌu seica cɨye japua huatajaun, majta seica cɨye japua tɨ tiꞌipaꞌatza ɨ baarcu jetze ajtanáꞌaxɨ. Au mu naijmiꞌi aꞌaráꞌa u jetze pujmeꞌen. Capu aꞌatɨ aujamɨ.
Tyatɨꞌɨj tyeri tyaun eꞌereꞌeti tɨ aꞌaraahuachi, naijmiꞌi tu ruuricaa. Capu saɨj huamɨꞌɨ. Aj tu ti raamuaꞌareeriꞌi tɨcɨn ayaa pu tyajaꞌarajtyahuaa ajna tɨ aꞌaraahuachi tɨcɨn Malta.
Majta maɨn ɨ maj aun eꞌeche, rɨꞌɨ mu tiꞌityetyaɨtestacaꞌa ityejmi jemi. Matɨꞌɨj mi auunai, aj mu mi taatajée tyaj ahuátacɨxaiteꞌen aꞌini meviiyacaa, ajta huaseeviꞌi.
Ajta aɨn Pablo, cɨye pu huaraꞌasaɨj tɨꞌij raꞌanajtuaa a táꞌataa. Aj pu i cuꞌucuꞌu u aꞌiraanye tɨ tyuꞌujéꞌica ɨ taij jetze aꞌini capu raꞌaviicueꞌiracaꞌa tɨ pɨsti ɨ taij. Tɨꞌɨqui Pablo tímuiiriꞌi muajcaꞌaraꞌaraꞌan jetze.
Majta maɨn ɨ maj aun eꞌeche, matɨꞌɨj raaseij tɨ cuꞌucuꞌu an cávɨjcaa muajcaꞌaraꞌaraꞌan jetze ɨ Pablo, ayaa mu tyúꞌurixaatyaꞌacaa tɨcɨn: ―Cu xuee aɨn pueen ɨ tɨ tiꞌityacuiꞌica. Puꞌuri xaa ráavaɨ tɨ cai aujamɨ a jaataꞌa. Ma ajta ayaa pu hui tiraavijteꞌe ɨ Dioj jemi, tɨ cai raataꞌasin tɨ ruuri aꞌaraꞌani aɨjna ɨ Pablo.
Tɨꞌɨqui aɨn Pablo, raatyaacaꞌatzɨj ɨ rumuajcaꞌa. Aj pu i an táꞌataa huavatzɨ ɨ cuꞌucuꞌu. Capu tiꞌitɨ aꞌij raaruu ɨ Pablo.
Majta maɨn ɨ tyaɨte, ayaa mu tiꞌimuajcaa tɨcɨn puꞌuri tɨn tyájaasin. Majta seica meyan tɨcɨn puꞌuri tɨn mɨꞌɨni. Metiꞌijchúꞌevaꞌacaa aꞌatzaj tɨ tiꞌitɨ aꞌij raruuren. Aꞌatzu aꞌateeviꞌica, ajta aɨjna ɨ Pablo, capu tiꞌitɨ aꞌij raaruu. Aj mu mi saɨque tyuꞌumuáꞌa. Matɨꞌɨj mi meyan tyuꞌutaxajtacaꞌa tɨcɨn: ―Amɨjna, Dioj pu hui pɨrɨcɨ.
Aujna vejliꞌi chuej tɨ aꞌutacáꞌa, ajta aɨjna ɨ aꞌatɨ ɨ tɨ tajtuhuan pɨrɨcɨ aujna tɨ aꞌaraahuachi, aɨ pu taꞌancureꞌeviꞌitɨ. Ajta, tyamuaꞌa pu naa titaaxaꞌapueiriꞌi hueica xɨcaj tzajtaꞌa. Ayaa pu antyahuaacaꞌa aɨjna tɨcɨn Publio.
Ajta aɨn taatajraꞌan aɨjna ɨ Publio, aɨ pu tiꞌicuiꞌicaa. Eihua pu pɨstacaraꞌa, ajta aꞌachuꞌitacaꞌa. Tɨꞌɨqui Pablo raamuaaracaꞌa. Ajta raatahuaviiriꞌi ɨ Dioj tɨ huarún. Aj pu i raꞌavaꞌamuarej an múutzeꞌen. Tɨꞌɨj i huaruj.
Ayaa puꞌu huarɨj, majta mu seica u aꞌuvaꞌajuꞌun ɨ mej tiꞌicucuiꞌi ɨ maj aun eꞌeche. Aɨme pu ajta tyuꞌuhuaa.
Eecan mu rɨꞌɨ titaatyeejee, majta nain mu titaatapueijve aꞌachu tɨ titaꞌaturaatyaꞌacaa ɨ tyaj cɨn aꞌujuꞌun. Tyatɨꞌɨjta ti huátacate tyej ti áꞌucɨɨnye.